b"\n_START_ARTICLE_\nGiacomo Franzoni\n_START_SECTION_\nBiografia\n_START_PARAGRAPH_\nVa n\xc3\xa9ixer a G\xc3\xa8nova, en el si d'una fam\xc3\xadlia rica i influent, que don\xc3\xa0 a G\xc3\xa8nova diversos senadors i un Dux. Fill del marqu\xc3\xa8s Anfrano Franzoni i de Girolama Fieschi._NEWLINE_Estudi\xc3\xa0 dret a la universitat de Bolonya, per\xc3\xb2 degut a la pesta, va haver de traslladar-se a la universitat de P\xc3\xa0dua per continuar amb la seva formaci\xc3\xb3, i tornant a Bolonya un cop havia fugit la pesta per estudiar teologia, assolint un doctorat utroque iure en dret civil i can\xc3\xb2nic._NEWLINE_Als setze anys, contra la voluntat de la seva fam\xc3\xadlia, decid\xc3\xad abra\xc3\xa7ar l'estat eclesi\xc3\xa0stic. Marx\xc3\xa0 a Roma, on va ser refrendari del Tribunal de la Signatura Apost\xc3\xb2lica (1639), President de la Cambra Apost\xc3\xb2lica (1641). El Papa Innocenci X el nomen\xc3\xa0 tresorer de la Cambra Apost\xc3\xb2lica. Declin\xc3\xa0 la promoci\xc3\xb3 a l'episcopat al capdavant de la seu de Ferrara i a l'ingr\xc3\xa9s al Col\xc2\xb7legi de Cardenals que li ofer\xc3\xad Innocenci X. Al 1655 va presidir la mil\xc3\xadcia del castell de Sant'Angelo de Roma._NEWLINE_Va ser creat cardenal i reservat in pectore al consistori del 29 d'abril de 1658, sent publicat el 5 d'abril de 1660, rebent el capel vermell i la diaconia de Santa Maria in Aquiro el 19 d'abril de 1660. El 5 de maig seg\xc3\xbcent va ser nomenat llegat a Ferrara, c\xc3\xa0rrec que ocuparia fins al 1664._NEWLINE_Elegit bisbe de Camerino el 7 de juny de 1666, va ser consagrat el 15 de juny a Roma pel cardenal Neri Corsini. Particip\xc3\xa0 en el conclave de 1667, que eleg\xc3\xad el Papa Climent IX. Opt\xc3\xa0 per la diaconia de Santa Maria in Cosmedin el 14 de gener de 1669. Particip\xc3\xa0 en el conclave de 1669-1670, on s'escoll\xc3\xad el papa Climent X. Opt\xc3\xa0 per l'ordre presbiteral i el t\xc3\xadtol de cardenal prevere de San Pancrazio fuori le mura el 14 de maig de 1670. El 27 de febrer de 1673 opt\xc3\xa0 pel t\xc3\xadtol de Santa Maria in Ara Coeli. Camarlenc de Col\xc2\xb7legi de Cardenals el 15 de gener de 1674, particip\xc3\xa0 en el conclave de 1676 que escoll\xc3\xad el Papa Innocenci XI. El 30 d'abril de 1685 opt\xc3\xa0 pel t\xc3\xadtol de Santa Maria della Pace; passant a l'ordre episcopal i la seu de Frascati el 10 de novembre de 1687. Particip\xc3\xa0 en el conclave de 1689, que eleg\xc3\xad el Papa Alexandre VIII; i de nou al de 1691, que eleg\xc3\xad el Papa Innocenci XII. Opt\xc3\xa0 pel bisbat de Porto e Santa Rufina el 28 de setembre de 1693; i el 23 de novembre d'aquell any dimit\xc3\xad del govern de la seu de Camerino._NEWLINE_Va morir el 19 de desembre de 1697, despr\xc3\xa9s de 18 mesos de malaltia. Va ser exposat i enterrat a l'esgl\xc3\xa9sia de Santa Maria in Vallicella de Roma, d'acord amb la seva voluntat."